Athina përgatitet për lojrat olimpike - 2004-05-12
Greqia ka shpenzuar gati një miliard dollarë për të mbrojtur sportistët dhe spektatorët
Pas muajsh vonese në ndërtim dhe frikës se kryeqyteti grek nuk do të ishte gati për lojrat, kryeinspektori i Komitetit Olimpik, Denis Oswald, tha sot se dyshimet e tij janë zhdukur. Kjo shjenjë e re besimi e zotit Oswald është një lehtësim i madh për Komitetin Organizator Grek. Komiteti Olimpik Ndërkombëtar ka ushtruar trysni ndaj organizatorëve grekë për muaj me radhë që të shpejtonin përgatitjet e tyre për lojrat. Kryetarja e Komitetit Organizator Grek, Gianna Anxhelopullos-Dhaskalaqis, foli mjaft, por nuk përmendi se Greqia ka humbur 3 vjet pasi i ishte besuar organizimi i lojrave, kryesisht, si pasojë e grindjeve politike në lidhje me marrjen e kontratave kryesore për ndërtimet. Por ajo tha se Greqia e fitoi kohën e humbur. Vëmendje ka tërhequr vënia e çatisë prej xhami e çeliku mbi stadiumin olimpik - objekti qendror i lojrave. Montimi i saj delikat vazhdon me ritme të ngadalta. Gjysma e kubesë prej 70 metrash e lartë po rrëshqet në shinat e ndërtuara enkas për të. Shpejtësia e lëvizjes së saj është pesë metra në orë, ndërkohë që i duhet të përshkojë gjithsej 71 metra. Instalimi i saj filloi para dy ditësh. Komiteti Olimpik kishte kërcënuar se do të ndërpriste montimin e çatisë, nëse kjo do të pengonte proceset e tjera ndërtimore në stadium në mënyrë që ky të ishte gati nga fundi i qershorit. Ndërkohë, gjysma e objekteve sportive mbetet ende e papërfunduar. Projekte të rëndësishme si rrugë të reja e hekurudha mbetet të ndërtohen. Puna vazhdon pa ndërprerje 24 orë. Kurse, përsa i përket sigurimit, megjithëse Greqia ka shpenzuar gati një miliard dollarë për të mbrojtur sportistët dhe spektatorët, tri bomba të vogla shpërthyen javën e kaluar pranë një komisariati policie, por pa shkaktuar viktima. Qeveria ka fajësuar radikalët vendas dhe Komiteti Olimpik Ndërkombëtar e ka hedhur poshtë që incidenti të ketë lidhje me lojrat. Megjithatë, sulmet kanë shkaktuar ankth në disa vende në lidhje me sigurimin e Lojrave Olimpike të Athinës.